Knap 80 unge nordjyder kan nu ånde lettet op. Deres terapisted, TUBA i Frederikshavn, er reddet. Med budgetforliget i Frederikshavn er planerne om at spare bevillingen til TUBA opgivet. De unge er allerede i behandling i TUBA eller står på en venteliste til at komme i terapi for de skader, de har fået påført som børn af alkoholmisbrugere. TUBAs ledelse er meget glad for, at afdelingen i Frederikshavn kan fortsætte arbejdet for unge, som er vokset op i et hjem med alkoholmisbrug, siger TUBAs landsleder Henrik Appel. Det er meget belastede unge mennesker mellem 14 og 35 år, som henvender sig i TUBA. Nogle af dem ville ende i anbringelser, hvis de ikke fik hjælp. Mange ville selv udvikle et misbrug, og det har vist sig, at mange af de unge ikke evner at fastholde en uddannelse eller et arbejde. Sidste år kunne TUBA afslutte 36 unge frederikshavnere. 42 nye henvendte sig for at få hjælp. Også TUBAs afdeling i Aalborg blev reddet fra lukning ved budgetforliget i Aalborg byråd i sidste uge. I gennemsnit koster det 15.000 kr. at hjælpe en ung igennem de psykiske belastninger. TUBA har tre nordjyske afdelinger.

Referat:
Terapistedet TUBA i Frederikshavn bliver ikke sparet væk i kommunens budgetplaner.